མདོ་ལས་སངས་རྒྱས་ཀྱི་རྒྱུར་གྱུར་པའི་ལམ་ཉམས་སུ་བླངས་པས་འབྲས་བུ་གདོད་གྲུབ་པར་བཞེད་པས་རྒྱུའི་ཐེག་པ་དང་།སྔགས་སུ་ད་ལྟ་ནས་ཐབས་མཆོག་ཏུ་གྱུར་པའི་སྒོ་ནས་འབྲས་བུ་སྐུ་གསུམ་ལམ་དུ་བྱས་པས་དུས་ཐུང་ངུས་འབྲས་བུ་ཉིད་མངོན་དུ་གྱུར་པའི་ཕྱིར་འབྲས་བུའི་ཐེག་པ་ཞེས་གསུངས།འབྲས་བུའི་ཐེག་པའི་ནང་ནས་རྩེ་མོ་འོད་གསལ་རྫོགས་པ་ཆེན་པོའི་ཉམས་ལེན་གནང་བ་དེ་ལའང་ཐོག་མར་སྔོན་འགྲོའི་རིམ་པ་ལ་ཉམས་མྱོང་ཐོབ་རྗེས།དངོས་གཞིའི་སེམས་ཁྲིད་འདེབས་པ་དང་།དབང་པོ་རྣོན་པོ་དག་ལ་ཐོག་མ་ནས་ངོ་སྤྲོད་གནང་བའི་ཚུལ་གཉིས་ཡོད།ཡིན་ནའང་རྫོགས་ཆེན་གྱི་རིག་ངོ་འཕྲོད་པ་ཙམ་གྱིས་ཆོག་ཤེས་པ་དང་ལྟ་སྤྱོད་འཆུག་མི་རུང་།ལ་ལ་ཉོན་མོངས་པའི་དབང་དུ་གྱུར་ཡང་སྤྲོས་བྲལ་དང་ཀ་དག་ལ་ཁ་གཡར་ནས་སྤྱོད་པ་འཆལ་བའི་རིགས་སྔ་འགྱུར་བའི་ཚད་དུ་བཟུང་མི་རུང་།དེ་བཞིན་ཆོས་བརྒྱུད་གང་དང་གང་ཡིན་ནའང་ཆོས་དང་གང་ཟག་གི་དབྱེ་བ་མ་འདྲེས་པར་སོ་སོར་ཕྱེས་ཏེ།གང་ཟག་སྒེར་གྱི་སྐྱོན་དེ་སྒེར་སྐྱོན་ཡིན་པ་ངོས་འཛིན་གནང་ཐུབ་དགོས་ཞེས་ཞོར་འཕྲོས་སུ་ཐལ།ངོ་ཕྲོད་ཚུལ་དེ་ལའང་དབང་པོའི་རིམ་པ་ལྟར་སོ་སོར་ཡོད་པར་གསུངས།དངོས་གཞི་ངོ་སྤྲོད་ཀྱི་རིམ་པ་དེའང་རིག་འཛིན་སོ་སོའི་མན་ངག་དང་སྦྱར་ནས་འཁྲིད་དགོས།དེ་ཡང་ཐོད་བརྒལ་སྔོན་དང་ཁྲེག་ཆོད་རྗེས་ལ་བྱེད་པ་དང་།ཁྲེག་ཆོད་སྔོན་དང་ཐོད་བརྒལ་རྗེས་སུ་བྱེད་པའི་ཕྱག་སྲོལ་གཉིས་སུ་བཞུགས།རྒྱས་པ་ནི་མན་ངག་སོ་སོའི་གཞུང་ལ་གཟིགས་པར་ཞུ།།འདི་ནས་རེ་ཞིག་ཞུ་མཚམས་འཇོག་རྒྱུ་ཡིན་པས།ཚིག་དང་དོན་གྱི་ཆ་སོགས་ནོར་བ་ཀུན་བཟོད་གསོལ་གནང་བར་ཞུ།